ที่ปชส. 080/2567 ฝ่ายบริหารการตลาดและประชาสัมพันธ์

29 ตุลาคม 2567

**ประกาศผลรางวัลรอบชิงชนะเลิศ**

**การประกวดแต่งรถกระบะไฮลักซ์ รีโว่-ดี แซดอิดิชั่น**

**ภายใต้กิจกรรม *“อาชีวะ ท้าแต่งแซด กับ ไฮลักซ์ รีโว่-ดี แซดอิดิชั่น ปี 2”***

**=============================================================================**

***นายณัทธร ศรีนิเวศน์ ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด พลตำรวจเอก เพิ่มพูน ชิดชอบ รัฐมนตรีว่าการกระทรวงศึกษาธิการ คุณยศพล เวณุโกเศศ เลขาธิการคณะกรรมการการอาชีวศึกษา นายคาร์ล ออพเพนบอร์น ประธานชมรมผู้แทนจำหน่ายโตโยต้า คุณศุภชัย แพร่พิพัฒน์มงคล ประธานชมรมผู้แทนจำหน่ายฯ เขตภาคตะวันออก ร่วมมอบรางวัลผู้ชนะการประกวดแต่งรถกระบะไฮลักซ์ รีโว่-ดี แซดอิดิชั่น ภายใต้กิจกรรม “อาชีวะ ท้าแต่งแซด กับ ไฮลักซ์ รีโว่-ดี แซดอิดิชั่น ปี 2” เมื่อวันที่ 28 ตุลาคม 2567 ณ TOYOTA ALIVE ถ.บางนา-ตราด กม. 3***

บริษัท โตโยต้า มอเตอร์ ประเทศไทย จำกัด ร่วมกับสำนักงานคณะกรรมการการอาชีวศึกษาจัดการแข่งขันการประกวดภายใต้กิจกรรม **“อาชีวะ ท้า แต่ง แซด กับ ไฮลักซ์ รีโว่-ดี แซดอิดิชั่น ปีที่ 2”** โดยนำรถไฮลักซ์ รีโว่-ดี แซดอิดิชั่น ไปพัฒนา ออกแบบ และยังมีเหล่าที่ปรึกษา (Mentor) ประจำทีมที่มีประสบการณ์ในวงการแต่งรถมาช่วยแนะนำแนวทางการพัฒนาให้บรรลุผลสำเร็จ เพื่อต่อยอดความสำเร็จจากการจัดกิจกรรมพิเศษเฉพาะนักเรียน นักศึกษาระดับอาชีวะจังหวัดชลบุรีในปีที่ผ่านมา ซึ่งเป็นจังหวัดที่รถกระบะได้รับความนิยมเป็นอย่างมาก และได้รับการต้อนรับเป็นอย่างดี ทั้งนี้โตโยต้าเล็งเห็นความสำคัญของลูกค้าที่ชื่นชอบการแต่งรถแบบถูกกฎหมาย จึงได้จัดกิจกรรมอย่างต่อเนื่องเพื่อส่งเสริมทักษะการแต่งรถและสามารถสร้างอาชีพต่อยอดได้ในอนาคต

เกณฑ์การแข่งขัน แต่ละทีมจะต้องออกแบบโดยใช้อุปกรณ์ตกแต่งที่มีอยู่ในท้องตลาด ผสมผสานกับแนวคิดที่สร้างสรรค์ภายใต้โจทย์ **“บอกโลกให้แซ่ด บอกโลกให้แสบ”** โดยนำเสนอการแต่งรถไฮลักซ์ รีโว่-ดี แซดอิดิชั่น ผ่านภาพสเก็ตสองมิติ หรือสามมิติ พร้อมด้วยคลิปวีดีโออธิบายที่มา หรือแรงบันดาลใจในการสร้างสรรค์ผลงาน ที่ตรงตามโจทย์ที่กำหนด โดยมีผู้ผ่านเข้ารอบเป็นตัวแทนภาคทั้งหมด 5 ทีม

* ทีม PTC Neonz จากวิทยาลัยเทคนิคแพร่ จังหวัดแพร่
* ทีม Z นาคาทับทิมแดง จากวิทยาลัยเทคนิคเซกา จังหวัดบึงกาฬ
* ทีม Unlimit Thanvit จากวิทยาลัยอาชีวศึกษาเทคโนโลยี ฐานวิทยาศาสตร์ (ชลบุรี) จังหวัดชลบุรี
* ทีม SICEC Design จากวิทยาลัยการอาชีพสองพี่น้อง จังหวัดสุพรรณบุรี
* ทีม ฉลาม แซด จากวิทยาลัยเทคนิคป่าพะยอม จังหวัดพัทลุง

เพื่อเข้าสู่รอบสุดท้ายและได้ตกแต่งรถจริงร่วมกับอู่ชั้นนำของประเทศไทย ประกอบไปด้วย คุณหนุ่ม เม้งการยาง / คุณณัฐ STM / คุณโจ้ 39 Shop / คุณเต้อ Studio และคุณตั๋น Winner ในการแข่งขันรอบชิงชนะเลิศ วันที่ 28 ตุลาคม 2567 ณ TOYOTA ALIVE โดยมีงบประมาณการตกแต่ง 50,000 บาท และอุปกรณ์ตกแต่งจากร้านประดับยนต์ชั้นนำ เช่น BRD RACING SHOP / Cosmis Wheel / ECU Shop / Explorer Shock / Monza Shop ภายใต้เกณฑ์การตัดสินรอบสุดท้ายได้แก่

* คอนเซ็ปแนวคิดในการออกแบบ และการประกอบออกมาเป็นรถจริง
* การออกแบบความสวยงามของตัวรถทั้งภาพรวม และอุปกรณ์ตกแต่ง
* การนำของแต่งที่มีอยู่ในท้องตลาดมาปรับใช้
* ความถูกต้องทางกฎหมาย และสามารถใช้งานได้จริง
* การจัดสรรภายในงบประมาณที่มอบให้

คณะกรรมการตัดสินรอบสุดท้าย ประกอบด้วย***นายณัทธร ศรีนิเวศน์*** ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด ***นายคาร์ล ออพเพนบอร์น*** ประธานชมรมผู้แทนจำหน่ายโตโยต้า ***คุณศุภชัย แพร่พิพัฒน์มงคล*** ประธานชมรมผู้แทนจำหน่ายฯ เขตภาคตะวันออก ***คุณเบญจวรรณ ปกป้อง*** ผู้อำนวยการสำนักงานอาชีวศึกษา กรุงเทพมหานคร ***นายพลพจน์ วรรณภิญโญชีพ*** กรรมการบริหาร บริษัท อีซียู ช็อป 1 จำกัด ***นายภีระนันท์ ปั้นทอง*** เพจรถซิ่งไทยแลนด์ และ ***ดี เจอร์ราร์ด*** พรีเซ็นเตอร์รถไฮลักซ์ รีโว่ แซด อิดิชั่น ได้ผู้ชนะการประกวดดังนี้

* รางวัลชนะเลิศ **ทีม Unlimit Thanvit** จากวิทยาลัยอาชีวศึกษาเทคโนโลยี ฐานวิทยาศาสตร์ (ชลบุรี) จังหวัดชลบุรี ภาคตะวันออก โดยมี **คุณหนุ่ม เม้งการยาง** เป็นที่ปรึกษา

ได้รับทุนการศึกษา 100,000 บาท พร้อมถ้วยรางวัล และเกียรติบัตร

* รองชนะเลิศอันดับ 1  **ทีม PTC Neonz** จากวิทยาลัยเทคนิคแพร่ จังหวัดแพร่ โดยมี **คุณโจ้ 39 Shop**เป็นที่ปรึกษา

ได้รับทุนการศึกษา 50,000 บาทพร้อมเกียรติบัตร

* รองชนะเลิศอันดับ 2 **ทีม ฉลาม แซด** วิทยาลัยเทคนิคป่าพะยอม จังหวัดพัทลุง ภาคใต้ โดยมี **คุณตั๋น Winner** เป็นที่ปรึกษา

ได้รับทุนการศึกษา 30,000 บาทพร้อมเกียรติบัตร

* รางวัลชมเชย 2 รางวัล **ทีม SICEC Design** จากวิทยาลัยการอาชีพสองพี่น้อง จังหวัดสุพรรณบุรี และ**ทีม Z นาคาทับทิมแดง** จากวิทยาลัยเทคนิคเซกา จังหวัดบึงกาฬ ได้รับทุนการศึกษารางวัลละ 10,000 บาท

โดยกิจกรรมนี้ได้รับเกียรติจาก ***พลตํารวจเอก เพิ่มพูน ชิดชอบ*** รัฐมนตรีว่าการกระทรวงศึกษาธิการ เป็นประธานในการมอบรางวัลและกล่าวแสดงความยินดีกับนักเรียน นักศึกษาที่ชนะการประกวดและเข้าร่วมโครงการ

***นายณัทธร ศรีนิเวศน์*** ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด กล่าวว่า “*การจัดกิจกรรมในครั้งนี้ เกิดขึ้นเพื่อให้นักเรียนและนักศึกษาได้แสดงศักยภาพ ความรู้ ความสามารถ และความคิดสร้างสรรค์ ทั้งยังเปลี่ยนความชอบให้เป็นอาชีพที่จะสามารถต่อยอดได้ในอนาคต โดยมีเหล่าที่ปรึกษา หรือ พี่ ๆ Mentor ประจำทีมที่มีประสบการณ์การแต่งรถมาแนะนำแนวทางให้ได้พัฒนารถได้สำเร็จ ซึ่งปีที่ผ่านมา บริษัทฯได้ทดลองจัดในเขตจังหวัดชลบุรี และประสบความสำเร็จเป็นอย่างดี โดยในปีนี้เราจึงขยายการแข่งขันเป็นระดับประเทศ เพื่อเปิดโอกาสให้น้องๆจากทุกจังหวัด ทุกวิทยาลัย ได้มีโอกาสร่วมกิจกรรมนี้*

*ซึ่งปัจจุบันตลาดแต่งรถเป็นตลาดที่ใหญ่ มีศักยภาพและมีการเติบโตสูง ซึ่งไม่ได้มีเพียงแค่บริษัทรถยนต์เท่านั้น เรายังมีอู่แต่งชั้นนำ รวมถึงพาร์ทเนอร์อุปกรณ์แต่งรถอีกมากมาย สามารถสร้างรายได้และเป็นโอกาสในการสร้างงานสร้างอาชีพในอนาคตให้กับน้องๆผู้ที่มีความคิดสร้างสรรค์ได้ ซึ่งโตโยต้าก็เล็งเห็นความสำคัญ และสนับสนุนการแต่งรถแบบถูกกฏหมายมาโดยตลอด”*

***นายณัทธร ศรีนิเวศน์ กล่าวเพิ่มเติมว่า “****ผมขอขอบคุณกระทรวงศึกษาธิการ สำนักงานความร่วมมือ สำนักงานคณะกรรมการการอาชีวศึกษา พาร์ทเนอร์อุปกรณ์ตกแต่งรถ และเหล่าพี่ๆ สำนักแต่งรถชั้นนำของประเทศ รวมถึงผู้แทนจำหน่ายโตโยต้าทั่วประเทศ ทั้งนี้ผมในฐานะตัวแทนของบริษัทฯ ขอแสดงความยินดี และชื่นชมความสามารถของนักเรียน นักศึกษาทุกท่าน และเราพร้อมที่จะสนับสนุนเยาวชนในการพัฒนาศักยภาพของตนเองในหลากหลายด้านเพื่อมุ่งสู่การสร้างอาชีพต่อไป หวังเป็นอย่างยิ่งว่าจะสามารถต่อยอดประสบการณ์ที่ได้รับจากกิจกรรมนี้ได้ต่อไปในอนาคต”*

ทุกท่านสามารถร่วมโหวตทีมขวัญใจมหาชนได้ที่เพจ **Facebook Hilux Revo Thailand** จนถึงวันที่ 31 ตุลาคม 2567 เวลา 17.00น. ผู้ร่วมโหวตที่ทำถูกกติกามีสิทธิ์รับหูฟัง JBL Tune Flex Ghost จำนวน 3 รางวัล และ สามารถติดตามชมรถแต่งทั้ง 5 คันจริงได้ที่งาน **“Toyota Gazoo Racing Thailand 2024”**  จังหวัดเชียงใหม่ ระหว่างวันที่ 9-10 พฤศจิกายน 2567 และกิจกรรมรายการอื่นๆ หรือติดตามข่าวสารรายละเอียดเพิ่มเติมได้ที่

FB: Hilux Revo Thailand

[https://www.toyota.co.th/promotion/vocationalcontest](https://nam12.safelinks.protection.outlook.com/?url=https%3A%2F%2Fwww.toyota.co.th%2Fpromotion%2Fvocationalcontest&data=05%7C02%7Cp_nicha%40global.tencent.com%7C648759896b64498f57ad08dca015e942%7Ca32856f21731405cb53d480e26413adf%7C1%7C0%7C638561263188222183%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=pSahjWpcznEeoG7UCb9Fjv6%2ByAPc8bKnjJ8t4vf62pU%3D&reserved=0)

#RevoDZeditionท้าแต่งแซดปี2

#อารยธรรมแสบแซดให้โลกเห็น

#HiluxRevoD